經筵賜茶楊文昌席上得貴字
作者：釋居簡
朝代：宋

paragraphs: 龍泓薦春甘，茶荈絕衆卉。
屑瓊作玄玉，不惜萬金費。
厥貢來四方，特立建溪貴。
諸儒方重席，飄飄凌雲氣。
方圭與團璧，錫自一經既。
得從稽古力，不敵稽古味。
小苦政不惡，回甘亦差慰。
雪漲忽翻乳，珠碎僅成璣。
月團三百片，下下敢髣髴。
宏功適胥稱，厚享可無謂。
餘瀝逮蔬筍，疏瀹固所畏。
悠然記新分，嘉定次癸未。